Genetska varijacija u genima za leptin i receptora za leptin rizični je čimbenik za idiopatski rekurentni spontani pobačaj

**Cilj** Odrediti jesu li polimorfizmi majčinih gena za leptin (*LEP*) i receptora za leptin (*LEPR*) povezani s idiopatskim rekurentnim spontanim pobačajem.

**Postupci** Ovo ispitivanje parova provedeno od 2010. do 2012. godine na Klinici za ginekologiju i opstetriciju Kliničkog bolničkog centra Osijek i Kliničkom institutu za medicinsku genetiku u Ljubljani uključilo je 178 žena s tri ili više idiopatskih rekurentnih spontanih pobačaja prije 22. tjedna trudnoće i 145 žena u reproduktivnom razdoblju s najmanje dvoje živorođene djece i bez prethodnih patoloških trudnoća. Polimorfizme majčinih gena *LEP* (rs7799039, rs2122627, rs11761556, rs10244329) i *LEPR* (rs1137101, rs7516341, rs1186403, rs12062820) odredili smo alel-specifičnom lančanom reakcijom polimerazom u stvarnom vremenu. Također smo odredili raspodjelu genotipova, učestalost alela i učestalost haplotipova na *LEP* i *LEPR* genetskim lokusima.

**Rezultati** Primijetili smo češći genotip za rs7516341 (nominalni *P*=0,034, omjer izgleda [prema engl., odds ratio OR] 0,61, 95% raspon pouzdanosti [prema engl., confidence interval CI] 0,38-0,97) i rs1137101 (nominalni *P*=0,048, OR 1,66, 95% CI 1,00-2,80) na *LEPR* genu kod pacijentica nego kod kontrolnih ispitanica, ali ovi rezultati nisu ostali značajni nakon korekcije za mnogostruko testiranje prema Bonferroniju (podešena *P* vrijednost postavljena je na 0,05). Nije postojala razlika u distribuciji učestalosti genotipova na *LEP* genu između pacijentica i kontrolnih ispitanica. Kod pacijentica, GTCC haplotip na lokusu *LEPR* gena bio je značajno rjeđi nego kod kontrolnih ispitanica (*P*=0,00865, OR 0.45), za razliku od ACTC haplotipa (*P*=0,0087, OR 1,98).

**Zaključak** Pokazali smo da je genetska varijabilnost gena za *LEPR* povezana s idiopatskim rekurentnim spontanim pobačajem, no takav rezultat potrebno je potvrditi na većem broju pacijentica i utvrditi uključene patogene mehanizme.